รัฐมนตรีประจำสำนักนายกรัฐมนตรี ขอความร่วมมือประชาชนหลีกเลี่ยงและงดการจัดงานบุญต่างๆ ที่วัดไปจนกว่าสถานการณ์การแพร่ระบาดจะคลี่คลาย
รัฐมนตรีประจำสำนักนายกรัฐมนตรี ขอความร่วมมือประชาชนหลีกเลี่ยงและงดการจัดงานบุญต่างๆ ที่วัดไปจนกว่าสถานการณ์การแพร่ระบาดจะคลี่คลาย นายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวถึงความคืบหน้าการป้องกันและแก้ไขปัญหาการแพร่ระบาดโรคโควิด-19 ในส่วนของวัด ว่า ขณะนี้วัดทั่วประเทศที่มีศักยภาพได้ตั้งโรงทานศูนย์ช่วยเหลือผู้ได้รับผลกระทบจากโรคโควิด-19 ด้วยการทำอาหารแจกจ่ายประชาชน ซึ่งปัจจุบันทั่วประเทศมีโรงทานแล้วกว่า 120 วัด ประชาชนที่ได้รับผลกระทบสามารถมารับอาหารไปรับประทานได้ แต่จะไม่อนุญาตให้รับประทานที่วัด ซึ่งการปรุงอาหารและการแจกจ่ายให้กับประชาชนดำเนินการตามมาตรการที่กำหนดเพื่อป้องกันการแพร่ระบาดของโรคด้วย ส่วนกรณีการร่วมพิธีศพของผู้ป่วยโรคโควิด-19 นั้น ยืนยันว่า ศพจะไม่มีการแพร่เชื้อสู่ผู้ร่วมงาน เพราะมีการฆ่าเชื้อจากโรงพยาบาลและไม่อนุญาตให้นำศพออกนอกถุงบรรจุศพที่โรงพยาบาลดำเนินการไว้ให้ อีกทั้งก่อนพิธีเผาศพจะมีเจ้าหน้าที่กระทรวงสาธารณสุขเข้ามาดูแลในขั้นตอนการเผาด้วย ซึ่งความร้อนสามารถฆ่าเชื้อโรคได้จึงขอให้ประชาชนมั่นใจได้ว่าจะไม่มีการแพร่เชื้ออย่างแน่นอนรัฐมนตรีประจำสำนักนายกรัฐมนตรี ยังกล่าวถึงมาตรการดูแลการแพร่ระบาดของโรคในการจัดงานบุญต่างๆ ที่วัดว่า ได้ขอความร่วมมือประชาชนหากไม่จำเป็นให้เว้นการจัดงานไปก่อนจนกว่าสถานการณ์จะคลี่คลาย แต่หากจำเป็นต้องจัด วัดจะดำเนินการตามมาตรการที่กระทรวงสาธารณสุขกำหนดอย่างเคร่งครัด